DuPont kúpi za 2,3 mld. dolárov firmu Laird Performance Materials od investičného fondu Advent. Akvizíciou rozšíri svoju ponuku materiálov, ktoré sa používajú v inteligentných a autonómnych vozidlách a piatej generácii telekomunikácií.
Rýchlo rastúci dopyt po materiáloch, ktoré potrebujú aj výkonné počítače, umelá inteligencia a internet vecí, spôsobil, že elektronika sa pre DuPont stala kľúčovou rastovou oblasťou.
DuPont sa zameriava na špeciálne produkty, hlavne technologické materiály a riešenia pre priemysel aj každodenný život.
Laird Performance Materials je svetovým lídrom v oblasti vysokovýkonného elektromagnetického tienenia a tepelného manažmentu. Zamestnáva vyše 4300 ľudí, výnosy firmy vlani dosiahli 465 mil. dolárov. (čtk, reuters)
Máte pripomienku alebo ste našli chybu? Prosíme, napíšte na email@example.com.